Wag by hek van Addo-park aangeval | News24
Wag by hek van Addo-park aangeval
Die hoofingang van die Addo Nasionale Olifantpark. Foto: Argief
'n VEILIGHEIDSWAG is by 'n ingangshek van die Addo Nasionale Olifantpark aangeval.
Twee mans het die wag verlede week op Dinsdagaand omstreeks 20:00 by die park se afgeleë Potgietershek in Addo Heights-weg oorrompel.
Brig. Tembinkosi Kinana, polisiewoordvoerder, sê die twee aanvallers het in 'n rooi Toyota Tazz by die hek opgedaag. Een van die mans het 'n vuurwapen uitgehaal en die tweede man was met 'n mes gewapen. Hulle het die wag gedreig en sy vuurwapen geëis.
Volgens Fayroush Ludick, streeksbestuurder van kommunikasie vir Sanparke, is die betrokke wag 'n werknemer van 'n private veiligheidsmaatskappy wat aangestel is om die park se hekke te beman, en hy was nie gewapen nie. Niks is by die veiligheidswag gevat nie, maar hy is aangerand en in albei sy hande gesteek.
Kinana sê die wag het toe weggehardloop en die polisie ontbied.
Ludick sê die wag is tans in die hospitaal. Sover sy weet was dit die eerste voorval waar een van hul hekwagte aangeval is. Sy vermoed die aanvallers het gehoop om 'n vuurwapen te roof, maar 'n volledige ondersoek na die voorval sal gedoen word.
'n Saak van poging tot roof word ondersoek en niemand is nog aangekeer nie.
Kinana het die gemeenskap versoek om met inligting na vore te kom wat die polisie in hul soektog kan help. Enigeen met inligting kan ao. Gert Lloyd by 082 441 7906 bel.